U-I-233/09, Up-943/09
Natisni
Opravilna št.:
U-I-233/09, Up-943/09
Datum odločitve:
21. 1. 2010
ECLI:
ECLI:SI:USRS:2010:U.I.233.09
Akt:
Ustavna pritožba zoper sklep Višjega sodišča v Ljubljani št. I Ip 953/2009 z dne 13. 5. 2009 v zvezi s sklepom Okrajnega sodišča v Ljubljani št. 2673 I 260/2009 z dne 16. 2. 2009 

Zakon o odvetniški tarifi (Uradni list RS, št. 67/08) (ZOdvT)
Izrek:
Ustavna pritožba zoper sklep Višjega sodišča v Ljubljani št. I Ip 953/2009 z dne 13. 5. 2009 v zvezi s sklepom Okrajnega sodišča v Ljubljani št. 2673 I 260/2009 z dne 16. 2. 2009 se zavrže.

Pobuda za začetek postopka za oceno ustavnosti Zakona o odvetniški tarifi (Uradni list RS, št. 67/08) se zavrže.
Evidenčni stavek:
Ustavno sodišče zavrže nedovoljeno ustavno pritožbo. Kljub pritožnikovemu predlogu, naj Ustavno sodišče izjemoma odloča o nedovoljeni ustavni pritožbi, Ustavno sodišče ustavno pritožbo zavrže, če ne gre za posebej utemeljen primer.
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.52.11 - Ustavno sodstvo - Postopek - Procesne predpostavke v postopku ustavne pritožbe - Zadeve po 55. a členu ZUstS.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 25.3, 55.a.2.2, 55.b.1.3 Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Angela Čarni, Gornja Radgona
Datum vloge:
5. 8. 2009
Vrsta odločitve:
sklep
Vrsta rešitve:
zavrženje
Dokument:
US29004
Dokument v PDF obliki:
U-I-233-09, Up-943-09.pdf
130 KB
Prenesite datoteko
U-I-233/09-6
Up-943/09-7
21. 1. 2010
SKLEP
Ustavno sodišče je v postopkih za preizkus ustavne pritožbe in pobude Angele Čarni, Gornja Radgona, ki jo zastopa Erik Kralj, odvetnik v Mariboru, na seji 21. januarja 2010
sklenilo:
1. Ustavna pritožba zoper sklep Višjega sodišča v Ljubljani št. I Ip 953/2009 z dne 13. 5. 2009 v zvezi s sklepom Okrajnega sodišča v Ljubljani št. 2673 I 260/2009 z dne 16. 2. 2009 se zavrže.
2. Pobuda za začetek postopka za oceno ustavnosti Zakona o odvetniški tarifi (Uradni list RS, št. 67/08) se zavrže.
Obrazložitev
1. Sodišče prve stopnje je s sklepom dovolilo izvršbo zaradi izterjave zneska 7,77 EUR in odločilo o stroških upnika. Pritožbo zoper zavrnilni del odločitve o stroških, v kateri je pritožnica (v izvršilnem postopku upnica) sodišču predlagala tudi, naj prekine postopek in začne postopek za oceno ustavnosti Zakona o odvetniški tarifi (v nadaljevanju ZOdvT), je Višje sodišče zavrnilo. Potrdilo je sklep sodišča prve stopnje, ki je pritožnici  priznalo strošek sodne takse v višini 45 EUR in 5,10 EUR za sestavo predloga za izvršbo, ni pa ji priznalo stroškov za izračun obresti, za potrditev pravnomočnosti, za poizvedbe o računu dolžnika in za poročilo stranki o odločitvi sodišča. Pritožnica, ki se s takšno odločitvijo ne strinja, vlaga ustavno pritožbo in predlaga izjemno obravnavo sicer nedovoljene ustavne pritožbe. Navaja, da ne gre za golo vprašanje stroškov konkretnega postopka, temveč za vprašanje, ali sme država zaradi ciljev, ki jih ne pojasni, in kljub določbi 15. člena Ustave omejiti pravico do sodnega varstva iz 23. člena Ustave. Hkrati vlaga tudi pobudo za začetek postopka za oceno ustavnosti ZOdvT in zatrjuje neskladje s pravico do svobodne gospodarske pobude iz prvega odstavka 74. člena Ustave.
2. Po prvem odstavku 55.a člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) ustavna pritožba ni dovoljena, če ne gre za kršitev človekovih pravic ali temeljnih svoboščin, ki bi imela hujše posledice za pritožnika. Po drugi alineji drugega odstavka istega člena se šteje, da gre za tak primer, če se z ustavno pritožbo izpodbija le odločitev o stroških postopka. Za take akte gre v pritožničini zadevi. Pritožnica sicer predlaga izjemno obravnavo ustavne pritožbe skladno s tretjim odstavkom 55.a člena ZUstS, vendar pogoji zanjo niso izpolnjeni. To, da hkrati vlaga tudi pobudo za začetek postopka za oceno ustavnosti navedenih predpisov, sámo po sebi izjemne obravnave še ne utemelji. Ker ustavna pritožba ni dovoljena, jo je Ustavno sodišče zavrglo (1. točka izreka).
3. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora pobudnik izkazati, da bo morebitna ugoditev pobudi privedla do izboljšanja njegovega pravnega položaja.
4. Pritožničin pravni interes za oceno ustavnosti izpodbijanih zakonskih določb je temeljil na vloženi ustavni pritožbi, ki jo je Ustavno sodišče iz navedenih razlogov zavrglo. Glede na to morebitna razveljavitev izpodbijane določbe v pritožničini zadevi v nobenem primeru ne bi več mogla učinkovati. To pomeni, da pritožnica ne izkazuje pravnega interesa za presojo ustavnosti izpodbijanega predpisa. Zato je Ustavno sodišče njeno pobudo zavrglo (2. točka izreka).
5. Ustavno sodišče je sprejelo ta sklep na podlagi tretje alineje prvega odstavka 55.b člena v zvezi z drugo alinejo drugega odstavka 55.a člena, tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik